Imtella' Awwissu 29, 2021 - Aġġornata 29 Ta' Awwissu, 2021 2:42pm Rapport: Maria Muscat Il-Prim Ministru u Mexxej tal-Partit Laburista Robert Abela ħabbar li l-baġit se jiġi ppreżentat fil-ħdax ta' Ottubru li ġej u ddeskrivieh bħala wieħed li se jagħti sinjal ċar ta' prosperità ġdida fejn strateġiji li l-Gvern ħejja fl-aħħar xhur se jibdew jingħataw il-ħajja. Intervistat fuq One Radio, Dr Abela qal li minkejja l-effetti koroh tal-pandemija, ir-rekord li ġie reġistrat fl-investiment hu l-aqwa konferma li l-familji u n-negozji għandhom fiduċja kbira fid-direzzjoni tal-pajjiż. Dwar il-proposta ta' jott marina f'Wied il-Għajn, il-Prim Ministru qal li s'issa mhemm xejn finalizzat u assigura li jekk il-proġett jiġi approvat se jibqa' l-aċċess sħiħ għall-bajja u għall-għawm. Il-Prim Ministru u Mexxej tal-Partit Laburista Robert Abela qal li minkejja l-effetti koroh tal-pandemija l-pajjiż qabad ritmu ekonomiku b'saħħtu u bħala prova għal dan rrefera għal ċifri ppubblikati din il-ġimgħa. Semma kif fl-ewwel seba' xhur tas-sena, id-dħul tal-Gvern żdied b'nofs biljun ewro, filwaqt li l-investiment laħaq rekord ta' €850 miljun li jfisser 20% aktar mill-2019. Fi kliem il-Prim Ministru, din hi l-aqwa konferma li n-negozji għandhom fiduċja kbira fid-direzzjoni tal-pajjiż. Qal li l-istatistika turi wkoll li fit-tieni kwart tas-sena, l-ekonomija kibret bi 13.4% meta mqabbel mal-istess perjodu tas-sena li għaddiet. Semma wkoll li r-rata tal-qgħad niżlet għall-anqas livelli fl-istorja b'1,542 persuna jfittxu impjieg. Il-Prim Ministru qal li dan jikkuntrasta ma żmien Gvern Nazzjonalista meta kien hemm 7,500 jirreġistraw għax-xogħol, jiġifieri 5 darbiet aktar. Qal li l-istatistika ma tigdibx, u li turi biċ-ċar kif bil-għaqal, minkejja l-isfidi kbar li kellu l-Gvern kawża tal-pandemija, in-nies komplew jimxu 'l quddiem. Dr Abela spjega li d-differenza bejn iż-żewġ partiti fil-gvern hi li meta fl-2008 Gvern Nazzjonalista kellu kriżi ekonomika ferm iżgħar minn tal-lum, il-piżijiet tefagħhom fuq in-nies waqt li Gvern Laburista refa' l-piż fuq spallejh u ta sostenn lin-nies u lill-familji biex xorta jimxu 'il quddiem. B'referenza għall-proġett tac-central link, il-Prim Ministru qal li dan dalwaqt jitlesta u bih se tkompli tittejjeb il-kwalità tal-ħajja tan-nies għax se jonqos il-ħin tal-ivjaġġar u l-emissjonijiet fl-arja. Dwar il-marina f'Wied il-Għajn, qal li għalissa hemm biss sejħa għal ideat mhemm xejn iffinalizzat. Filwaqt li qal li sema' l-karba tan-nies dwar dan il-proġett, ta l-kelma li jekk dan il-proġett ikun approvat l-aċċess għall-bajja u għall-għawm mhux se jintmess. Spjega li l-intenzjoni tal-proġett hi li tgħolli fil-valur ta' din il-lokalità. Dwar il-pandemija, spjega kif minkejja l-attakki tal-oppożizzjoni li dejjem ixxekkel flok tikkoopera, disgħin fil-mija tal-popolazzjoni tlaqqmet fi tmien xhur. Qal li f'Settembru li ġej se tibda tingħata l-booster tal-vaċċin, bl-ewwel nies se jkunu dawk vulnerabbli u minn Ottubru lil anzjani li għalqu s-70 sena. Il-Prim Ministru qal li l-pajjiż jibqa' jikber jekk il-gvern jibqa' jieħu d-deċiżjoniet b'galbu, konsultazzjoni u billi jifhem il-prioritajiet tal-lum. Qal li dawn huma l-priniċpji li qed jiggwidaw lill-gvern fit-tħejjija għall-budget li se jsir fil-11 ta' Ottubru. Waqt li kkritika lill-Oppożizzjoni li qal hi dejjem kontra kollox u kontra kulħadd, Dr Abela qal li l-gvern immexxi minnu hu Tim Malta; realtà kif pajjiż jimxi 'l quddiem bħala komunita' waħda.